Kassay József káptalani ügyvéd és Pova Julianna fia. Vácon született, hol a gimnáziumot és bölcseletet végezte; a jogot a pesti egyetemen hallgatta. 1846-ban tett ügyvédi vizsgát. A szabadságharcban mint honvédhadnagy vett részt; a folytonos fáradság és a téli hadjárat beteggé tették; felgyógyulván az üldöztetés elől Bécsbe menekült. Később visszatérvén, a jogi irodalom terén működött, előbb Pesten és Pozsonyban, majd Budapesten tartózkodott. Később az alsó-szécsénykei (Nógrád m.) birtokán gazdálkodott.